รัฐบาลไทย-ข่าวทำเนียบรัฐบาล-นายกรัฐมนตรี เปิดนิทรรศการองค์ความรู้เกี่ยวกับการเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก  พุทธศักราช 2562
วันศุกร์ที่ 25 ตุลาคม 2562
นายกรัฐมนตรี เปิดนิทรรศการองค์ความรู้เกี่ยวกับการเสด็จพระราชดําเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก  พุทธศักราช 2562
นายกรัฐมนตรี เปิดนิทรรศการองค์ความรู้เกี่ยวกับการเสด็จพระราชดําเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก  พุทธศักราช 2562
วันนี้ (24ตุลาคม2562)เวลา18.30น. ณ ท้องสนามหลวงพลเอก ประยุทธ์ จันทร์โอชา นายกรัฐมนตรีเป็นประธานเปิดนิทรรศการองค์ความรู้เกี่ยวกับการเสด็จพระราชดําเนินเลียบพระนคร โดยขบวนพยุหยาตราทางชลมารคเนื่องในพระราชพิธีบรมราชาภิเษกพุทธศักราช2562จัดโดยกระทรวงวัฒนธรรมร่วมกับสํานักงานปลัดสํานักนายกรัฐมนตรี ระหว่างวันที่25ตุลาคม -11พฤศจิกายน2562ซึ่งมีนางนราพร จันทร์โอชา ภริยานายกรัฐมนตรี พร้อมด้วยนายวิษณุ เครืองาม รองนายกรัฐมนตรีนายอิทธิพล คุณปลื้มรัฐมนตรีว่าการกระทรวงวัฒนธรรมและผู้มีส่วนเกี่ยวข้องเข้าร่วมงานด้วย
โอกาสนี้ นายกรัฐมนตรีได้กล่าวถวายราชสดุดีเฉลิมพระเกียรติฯ ความว่า
ขอเดชะฝ่าละอองธุลีพระบาทปกเกล้าปกกระหม่อม
ข้าพระพุทธเจ้า พลเอกประยุทธ์ จันทร์โอชา นายกรัฐมนตรี พร้อมด้วยคณะรัฐมนตรี คณะกรรมการจัดงาน ทูตานุทูต ข้าราชการ และประชาชนทุกหมู่เหล่าที่มาชุมนุมพร้อมกัน ณ ที่นี้ ล้วนมีความปลื้มปิติโสมนัสเป็นล้นพ้น ที่ใต้ฝ่าละอองธุลีพระบาทได้เสด็จเถลิงถวัลยราชสมบัติสืบราชสันตติวงศ์ เป็นพระมหากษัตริย์รัชกาลที่10แห่งพระบรมราชจักรีวงศ์ โดยพระราชพิธีบรมราชาภิเษก ครบถ้วนสมบูรณ์ตามขัตติยราชประเพณีแล้ว
ข้าพระพุทธเจ้าทั้งหลายต่างประจักษ์แก่ใจว่า ใต้ฝ่าละอองธุลีพระบาททรงปฏิบัติบําเพ็ญพระราชกรณียกิจนานัปการล้วนเพื่อประโยชน์สุขแก่ประเทศชาติ และประชาชนโดยแท้ อีกทั้งพระปฐมบรมราชโองการ เราจะสืบสาน รักษา และต่อยอด และครองแผ่นดินโดยธรรม เพื่อประโยชน์สุขแห่งอาณาราษฎรตลอดไป ที่พระราชทานอารักขาแก่ประชาชนชาวไทย เนื่องในพระราชพิธีบรมราชาภิเษก เมื่อวันที่4พฤษภาคม2562เป็นเครื่องยืนยันพระราชปณิธานอันแน่วแน่ แห่งใต้ฝ่าละอองธุลีพระบาท ปวงข้าพระพุทธเจ้าล้วนสํานึกในพระมหากรุณาธิคุณล้นเกล้าล้นกระหม่อมอย่างหาที่สุดมิได้
ในมหามงคลสมัยพิเศษนี้ ปวงข้าพระพุทธเจ้าทั้งหลาย ขอพระราชทานถวายพระพรชัยมงคล ขออาราธนาคุณพระศรีรัตนตรัยอันประเสริฐ อานุภาพแห่งพระสยามเทวาธิราช และสรรพสิ่งศักดิ์สิทธิ์ทั้งหลายในสากลจักรวาล ตลอดทั้งพระบรมเดชานุภาพแห่งสมเด็จพระบุรพมหากษัตริยาธิราชเจ้าทุกพระองค์ โปรดอภิบาลรักษาใต้ฝ่าละอองธุลีพระบาท ให้ทรงพระเจริญด้วยจตุรพิธพรชัย ทรงสถิตเสถียรสถาพรในไอยศูรย์สิริราชสมบัติ พระบรมราชจักรีวงศ์ดํารงยั่งยืนเจิดจรัส พระบารมีแผ่ไพศาล มีพระราชประสงค์จํานงหมายสิ่งใด ขอจงสัมฤทธิ์ดังพระราชหฤทัยปรารถนา ทรงสถิตเป็นพระมิ่งขวัญปกเกล้าเหล่าพสกนิกรตราบจิรัฐิติกาลเทอญ
ด้วยเกล้าด้วยกระหม่อมขอเดชะ
จากนั้น นายกรัฐมนตรีและภริยา ชมการแสดงม่านน้ําประกอบแสง สี เสียง ชุด“ม่านธาราลือขจรเฉลิมราชย์องค์ราชัน”พร้อมชมการแสดงสาธิตเห่เรือจากกรมกิจการทหารเรือและการแสดง“รวมใจไทย เทิดไท้องค์ราชัน”จากจังหวัดขอนแก่นและจังหวัดสุพรรณบุรีณ ลานแสดงศิลปวัฒนธรรม
ต่อจากนั้นนายกรัฐมนตรีและภริยา เดินไปยังอาคารนิทรรศการ“เถลิงถวัลยราชสมบัติสยามรัฐสีมา”โดยถวายความเคารพพระบรมฉายาลักษณ์พระบาทสมเด็จพระเจ้าอยู่หัว และชมการแสดง แสง สี เสียง สื่อผสม ชุด “นิรมิตเรืองนทีเถลิงหล้า” ก่อนเยี่ยมชมนิทรรศการองค์ความรู้เกี่ยวกับขบวนพยุหยาตราทางชลมารคตั้งแต่อดีตถึงปัจจุบัน “ขบวนนาวาอารยศิลป์แผ่นดินสยาม”
สําหรับนิทรรศการที่จัดแสดง ประกอบด้วย ห้องที่ 1“มหามงคลสมัยพระขวัญไผทเถลิงรัช” จัดแสดงองค์ความรู้เกี่ยวกับพระราชพิธีบรมราชาภิเษกในสมัยรัตนโกสินทร์จนถึงปัจจุบัน โดยมีเนื้อหาและภาพพิธีพลีกรรมตักน้ําศักดิ์สิทธิ์และการแสดงมหรสพสมโภชทั้งในส่วนกลางและส่วนภูมิภาค ผ่านจอแอลอีดีและแท่นอักษรเบลล์สําหรับผู้พิการทางสายตา รวมทั้งห้องสมุดอิเล็กทรอนิกส์ E-book สําหรับสืบค้นและศึกษาข้อมูล ภาษาไทยและอังกฤษ
ห้องที่ 2“นิรมิตเรืองนทีเถลิงหล้า”จัดแสดงแสง สี เสียง และสื่อผสม นําเสนอเรื่องราวเกี่ยวกับความสุขของคนไทยใต้ร่มพระบารมีผ่านจอแอลอีดีในรูปแบบ 3 มิติ ประกอบการแสดงศิลปวัฒนธรรมจากดารา นักแสดงที่มีชื่อเสียง และการแสดงขบวนเรือพยุหยาตราทางชลมารค เรือพระราชพิธีจําลอง 52 ลํา พร้อมกาพย์เห่เรือเฉลิมพระเกียรติ ประพันธ์โดย นาวาเอก ทองย้อย แสงสินชัย
ห้องที่ 3“ขบวนนาวาอารยศิลป์แผ่นดินสยาม”จัดแสดงองค์ความรู้เกี่ยวกับขบวนพระยุหยาตราทางชลมารคตั้งแต่สมัยกรุงศรีอยุธยา สมัยกรุงรัตนโกสินทร์ โดยนําเสนอภาพขบวนเรือจากอดีตถึงปัจจุบันผ่านจอแอลอีดี รวมทั้งกาพย์เห่เรือ จําลองภาพเรือ 52 ลํา ประกอบคําบรรยาย พร้อมทั้งจัดแสดงเครื่องดนตรีประกอบการเห่เรือและหุ่นแสดงเครื่องแต่งกายของพนักงานประจําเรือ
--------------------------
กลุ่มประชาสัมพันธ์และเผยแพร่ สํานักโฆษก